তথ্যবিবরণী নম্বর : ২৯৩৮

**বাংলাদেশ এখন সাহায্য ও ঋন দাতা দেশ**

**-- ধর্ম প্রতিমন্ত্রী**

ইসলামপুর, ১০ আষাঢ় (২৪ জুন) :

ধর্ম প্রতিমন্ত্রী মোঃ ফরিদুল হক খান বলেছেন, বাংলাদেশের মানুষের জীবনমান উন্নয়নে শেখ হাসিনা সরকার বহুমুখী কার্যক্রম পরিচালনা করেছে। যার সুফল জনগণ ভোগ করছে। তিনি বলেন, বাংলাদেশ এখন সাহায্য গ্রহণকারী দেশের কাতার হতে সাহায্য ও ঋন দাতা দেশের তালিকায় উন্নীত হয়েছে।

প্রতিমন্ত্রী  আজ  আলহাজ মোঃ ফরিদুল হক খান দুলাল অডিটোরিয়ামে ইসলামপুর উপজেলা প্রশাসন আয়োজিত প্রধানমন্ত্রী শেখ হাসিনার নির্দেশে করোনা ভাইরাসের প্রাদুর্ভাবে কর্মহীন মানুষের মাঝে খাদ্য সহায়তা বিতরণ অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, বাংলাদেশ ৭৫০ কোটি টাকার বাজেট  হতে বর্তমানে ৬ লাখ ৩ হাজার কোটি টাকার  অধিক অর্থের বাজেট বাস্তবায়ন করছে। মাথাপিছু আয়ে দক্ষিণ এশিয়ার দেশসমূহকে ছাড়িয়ে গেছে। তিনি বলেন, বাংলাদেশ শুধু অর্থনৈতিক ক্ষেত্রেই নয়,  বরং শিক্ষা, প্রযুক্তি, সামাজিক, সাংস্কৃতিক ও ধর্মীয় ক্ষেত্রেও  দক্ষিণ এশিয়ার অন্যান্য দেশের চেয়ে এগিয়ে গেছে।

ফরিদুল হক বলেন, সমাজের বঞ্চিত এবং পিছিয়ে পড়া জনগোষ্ঠীর প্রতি বিশেষভাবে দৃষ্টি দিয়ে প্রধানমন্ত্রী বাংলাদেশকে এগিয়ে নিচ্ছেন। দরিদ্র জনগোষ্ঠীকে বিভিন্ন ভাতা, অনুদান, খাদ্য সহায়তা, স্বল্প সুদে ঋণ,  প্রয়োজনীয় প্রশিক্ষণ করে মানব সম্পদ হিসেবে তৈরি করছেন। এর ফলে বাংলাদেশের সামাজিক ক্ষেত্রে বিরাট পরিবর্তন সাধিত হয়েছে।

অনুষ্ঠানে প্রতিমন্ত্রী করোনা ভাইরাসের প্রভাবে কর্মহীন দরিদ্র অসহায় মানুষের মাঝে খাদ্য সহায়তা, প্রশিক্ষিত প্রতিবন্ধীদের মাঝে সেলাই মেশিন, নদী ভাঙনের কারণে দরিদ্র মানুষের মাঝে অর্থ সহায়তা বিতরণ করেন। এছাড়া অনুষ্ঠানে ধর্ম বিষয়ক মন্ত্রণালয় হতে  বিভিন্ন ধর্মীয় প্রতিষ্ঠান তথা মসজিদ, মন্দির,  গির্জা, প্যাগোডা, ঈদগাহ, কবরস্থান, শ্মশানসহ বিভিন্ন প্রতিষ্ঠানের অনুকূলে বরাদ্দপ্রাপ্ত অনুদানের চেক বিভিন্ন প্রতিষ্ঠানের প্রতিনিধিদের কাছে তুলে দেন।

ইসলামপুর উপজেলার নির্বাহী অফিসার এস এম মাজহারুল ইসলামের সভাপতিত্বে অনুষ্ঠিত সভায় আরো বক্তব্য রাখেন সংসদ সদস্য হোসনে আরা, ইসলামপুর উপজেলা পরিষদের চেয়ারম্যান এডভোকেট মোঃ জামাল আব্দুন নাছের বাবুল ও ইসলামপুর পৌরসভার চেয়ারম্যান আব্দুল কাদের শেখ।

#

আনোয়ার/নাইচ/রফিকুল/রেজাউল/২০২১/২২৩২ ঘণ্টা

তথ্যবিবরণী নম্বর : ২৯৩৭

**সচিব পদে পদোন্নতি**

ঢাকা, ১০ আষাঢ় (২৪ জুন) :

মাধ্যমিক ও উচ্চশিক্ষা বিভাগের অতিরিক্ত সচিব মোমিনুর রশিদ আমিনকে বাংলাদেশ সিভিল সার্ভিস প্রশাসন একাডেমির রেক্টর, জ্বালানি ও খনিজ সম্পদ বিভাগের অতিরিক্ত সচিব মো: আবুল মনসুরকে সংস্কৃতি বিষয়ক মন্ত্রণালয়ের সচিব এবং বাংলাদেশ কেমিক্যাল ইন্ডাস্ট্রিজ কর্পোরেশনের চেয়ারম্যান মো: এহছানে এলাহীকে ভূমি সংস্কার বোর্ডের চেয়াম্যান হিসেবে সরকারের সচিব পদে পদোন্নতি প্রদান করা হয়েছে।

জনপ্রশাসন মন্ত্রণালয় আজ এ প্রজ্ঞাপন জারি করে।

অপর একটি প্রজ্ঞাপনে পরিবেশ বন ও জলবায়ু পরিবর্তন মন্ত্রণালয়ের সচিব জিয়াউল হাসান এনডিসিকে বিজ্ঞান ও প্রযুক্তি মন্ত্রণালয়ের সচিব, সংস্কৃতি বিষয়ক মন্ত্রণালয়ের সচিব মোঃ বদরুল আবেদীনকে জাতীয় পরিকল্পনা ও উন্নয়ন একাডেমির মহাপরিচালক এবং ভূমি সংস্কার বোর্ডের চেয়ারম্যান মো: মোস্তফা কামালকে পরিবেশ, বন ও জলবায়ু পরিবর্তন মন্ত্রণালয়ের সচিব পদে পদায়ন করা হয়েছে।

#

শিবলী/নাইচ/রফিকুল/রেজাউল/২০২১/২২১৮ ঘণ্টা

তথ্যবিবরণী নম্বর : ২৯৩৬

**ক্ষমতায় থাকলে দলকে বেশি দায়িত্ববান হতে হয়**

**-- ড. হাছান মাহ্‌মুদ**

চট্টগ্রাম, ১০ আষাঢ় (২৪ জুন) :

আওয়ামী লীগের যুগ্ম সাধারণ সম্পাদক এবং তথ্য ও সম্প্রচার মন্ত্রী ড. হাছান মাহ্‌মুদ  বলেছেন, 'জননেত্রী শেখ হাসিনার অবিচল দৃঢ়চেতা বুদ্ধিদীপ্ত সিদ্ধান্ত গ্রহণ ও তার বাস্তবায়নের কারণে আজকে পরপর তিনবার আওয়ামী লীগ রাষ্ট্র ক্ষমতায়। ক্ষমতায় থাকলে দায়িত্ববান হতে হয়, আওয়ামী লীগকেও অন্য রাজনৈতিক দলের চেয়ে অনেক বেশি দায়িত্ববানই থাকতে হবে।' সেইসাথে সতর্কবাণী উচ্চারণ করে তিনি  বলেন, দলকে আরো শক্তিশালী করার সময় লক্ষ্য রাখতে হবে, একটি শক্তিশালী ঘরের একটি খুঁটিতে পোকা লাগলে ঘর নড়েবড়ে হয়ে যায়; সুতরাং আমাদের দলের মধ্যেও এমন কাউকে নেয়া যাবে না যারা ছারপোকার মতো দল কেটে ফেলে।

আজ চট্টগ্রাম প্রেস ক্লাবের বঙ্গবন্ধু হলে বাংলাদেশ আওয়ামী লীগের ৭২তম প্রতিষ্ঠাবার্ষিকী উপলক্ষ্যে আয়োজিত আলোচনা সভায় মন্ত্রী এসকল কথা বলেন। চট্টগ্রাম উত্তর জেলা আওয়ামী লীগ আয়োজিত এ সভায় সংগঠনের সভাপতি জেলা পরিষদ চেয়ারম্যান এম এ সালামের সভাপতিত্বে এতে বক্তব্য দেন সাধারণ সম্পাদক শেখ মো. আতাউর রহমান, সহসভাপতি অধ্যাপক মুক্তিযোদ্ধা মঈন উদ্দিন, স্বজন কুমার তালুকদার প্রমুখ।

দল ও সরকারের অবস্থান নিয়ে তিনি বলেন, 'আজকে যে সরকার সেটা আওয়ামী লীগের নেতৃত্বে সরকার, সরকারের নেতৃত্বে আওয়ামী লীগ নয়, সুতরাং দল যেন সরকারের মধ্যে ঢুকে না যায়, সেটি মাথায় রাখতে হবে। দল শক্তিশালী হলে সরকারও শক্তিশালী হবে।'

ড. হাছান বলেন, ১৯৭৫ সালের পর বিএনপি, মুসলিম লীগ ও জাসদের লোকজন বলতো আওয়ামী লীগ আর কখনো ক্ষমতায় আসতে পারবে না। তাদের সেই দম্ভকে চুরমার করে ১৯৯৬ সালে জননেত্রী শেখ হাসিনার নেতৃত্বে দল ক্ষমতায় আসে। আবার ২০০৮ সালে ধস নামানো বিজয়ের মাধ্যমে দেশের মানুষ পরপর তিনবার দেশ পরিচালনার দায়িত্ব দিয়েছে শেখ হাসিনাকে। পরপর তিনবার রাষ্ট্র ক্ষমতায় যাবার পেছনে যার একক অবদান তিনি হচ্ছেন জননেত্রী শেখ হাসিনা।

অব্যাহতভাবে জনগণের রায় পেতে হলে আমাদের কর্মীদের প্রতি একটি নিবেদন, ক্ষমতায় থাকলে বিনয়ী হতে হয়, বিনয়ের কোনো বিকল্প নাই উল্লেখ করে তথ্যমন্ত্রী বলেন, সমস্ত উন্নয়ন অর্জন ধুলিসাৎ হয়ে যায়, যদি ক্ষমতাসীন দলের নেতাকর্মীরা উদ্ধত আচরণ করে।

#

আকরাম/নাইচ/রফিকুল/রেজাউল/২০২১/২১১২ ঘণ্টা

তথ্যবিবরণী নম্বর : ২৯৩৪

**বিকেএসপি জিমনাস্টিক বিভাগের সিনিয়র কোচ**

**নাসরিন আক্তারের মৃত্যুতে যুব ও ক্রীড়া প্রতিমন্ত্রীর শোক**

ঢাকা, ১০ আষাঢ় (২৪ জুন) :

বাংলাদেশ ক্রীড়া শিক্ষা প্রতিষ্ঠান  (বিকেএসপি) এর জিমনাস্টিক বিভাগের সিনিয়র কোচ নাসরিন আক্তারের মৃত্যুতে যুব ও ক্রীড়া প্রতিমন্ত্রী মোঃ জাহিদ আহসান রাসেল ও সিনিয়র সচিব মোঃ আখতার হোসেন  গভীর শোক ও দুঃখ প্রকাশ করেছেন।

প্রতিমন্ত্রী ও সিনিয়র সচিব পৃথক এক শোকবার্তায় মরহুমের আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।  প্রতিমন্ত্রী এ সময়ে বিকেএসপিতে দায়িত্ব পালনকালে ক্রীড়ার উন্নয়নে নাসরিন আক্তারের অনবদ্য ভূমিকার কথা শ্রদ্ধাভরে স্মরণ করেন।

উল্লেখ্য, নাসরিন আক্তার আজ সকালে কলকাতার একটি হাসপাতালে চিকিৎসাধীন অবস্থায় মৃত্যুবরণ করেন।

#

আরিফ/পাশা/রফিকুল/রেজাউল/২০২১/১৯৩০ ঘণ্টা

তথ্যবিবরণী নম্বর : ২৯৩৩

**রাষ্ট্রপতি মোঃ আবদুল হামিদের সাথে সেনাবাহিনী প্রধান জেনারেল এস এম শফিউদ্দিন আহমেদের সাক্ষাৎ**

ঢাকা, ১০ আষাঢ় (২৪ জুন) :

রাষ্ট্রপতি মোঃ আবদুল হামিদের সঙ্গে আজ বঙ্গভবনে সাক্ষাৎ করেছেন নবনিযুক্ত সেনাবাহিনী প্রধান জেনারেল এস এম শফিউদ্দিন আহমেদ।

সাক্ষাৎকালে রাষ্ট্রপতি নবনিযুক্ত সেনাবাহিনী প্রধানকে অভিনন্দন জানান। এ সময় জাতীয় ও আন্তর্জাতিক পর্যায়ে বাংলাদেশ সেনাবাহিনীর গৌরবোজ্জ্বল ভূমিকার কথা তুলে ধরে রাষ্ট্রপতি মোঃ আবদুল হামিদ বলেন, বিভিন্ন দুর্যোগসহ সংকটময় মুহূর্তে জাতির প্রয়োজনে সেনাবাহিনী সবসময় এগিয়ে এসেছে। রাষ্ট্রপতি জনগণের প্রয়োজনে সব সময় তাদের পাশে দাঁড়াতে সেনাবাহিনীর প্রতি আহ্বান জানান। তিনি আশা প্রকাশ করেন, নতুন সেনাপ্রধানের পেশাদারিত্ব ও নেতৃত্বে বাংলাদেশ সেনাবাহিনী আগামীতে আধুনিক প্রযুক্তি জ্ঞান-সম্পন্ন আন্তর্জাতিক মানের বাহিনীতে পরিণত হবে এবং জাতির প্রয়োজনে অগ্রণী ভূমিকা পালন করবে।

রাষ্ট্রপতি মোঃ আবদুল হামিদ নতুন সেনা প্রধানের দায়িত্ব পালনে সফলতা কামনা করেন।

সাক্ষাৎকালে নতুন সেনাবাহিনী প্রধান দায়িত্ব পালনে রাষ্ট্রপতির দিকনির্দেশনা ও সার্বিক সহযোগিতা কামনা করেন।

রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এসএম সালাহ উদ্দিন ইসলাম, প্রেস সচিব মোঃ জয়নাল আবেদীন এবং সচিব (সংযুক্ত) ওয়াহিদুল ইসলাম খান এ সময় উপস্থিত ছিলেন।

#

ইমরানুল/পাশা/নাইচ/রফিকুল/রেজাউল/২০২১/১৯৪৪ ঘণ্টা

তথ্যবিবরণী নম্বর : ২৯৩২

**কোভিড**-**১৯ সংক্রান্ত সর্বশেষ প্রতিবেদন**

ঢাকা, ১০ আষাঢ় (২৪ জুন) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ৩০ হাজার ৩৯১ জনের নমুনা পরীক্ষা করে ৬ হাজার ৫৮ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮ লাখ ৭২ হাজার ৯৩৫ জন।

গত ২৪ ঘণ্টায় ৮১জন-সহ এ পর্যন্ত ১৩ হাজার ৮৬৮ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৭ লাখ ৯৪ হাজার ৭৮৩ জন।

#

দলিল/পাশা/রফিকুল/রেজাউল/২০২১/১৯০৬ ঘণ্টা

তথ্যবিবরণী নম্বর : ২৯৩১

**গাছ না কেটে সোহ্‌রাওয়ার্দী উদ্যানে প্রকল্প বাস্তবায়নে সচেষ্ট থাকা হবে**

**-- মুক্তিযুদ্ধ মন্ত্রী**

ঢাকা, ১০ আষাঢ় (২৪ জুন) :

আর কোনো গাছ না কেটে সোহ্‌রাওয়ার্দী উদ্যানে চলমান স্বাধীনতা স্তম্ভ নির্মাণ (তৃতীয় পর্যায়) প্রকল্প বাস্তবায়নে সচেষ্ট থাকা হবে বলে জানিয়েছেন মুক্তিযুদ্ধ বিষয়ক মন্ত্রী আ ক ম মোজাম্মেল হক।

আজ রাজধানীর গণপূর্ত অধিদপ্তরের মিলনায়তনে সোহ্‌রাওয়ার্দী উদ্যানে স্বাধীনতা স্তম্ভ নির্মাণ প্রকল্পের আওতায় চলমান কার্যক্রম অবহিতকরণ ও উদ্যানকে সবুজায়নের বিষয়ে উদ্ভিদবিদ, পরিবেশবিদ, স্থপতি, প্রকৌশলী ও সুশীল সমাজের প্রতিনিধি সমন্বয়ে সেমিনার কর্মশালায় প্রধান অতিথির বক্তৃতায় মন্ত্রী একথা জানান।

মুক্তিযুদ্ধ মন্ত্রণালয়ের সচিব খাজা মিয়ার সভাপতিত্বে সেমিনারে অন্যান্যের মধ্যে গণপূর্ত অধিদপ্তরের প্রধান প্রকৌশলী মোঃ শামীম আক্তার, জাতীয় মুক্তিযোদ্ধা কাউন্সিলের মহাপরিচালক মোঃ জহুরুল ইসলাম রোহেল, স্থাপত্য অধিদপ্তরের অতিরিক্ত প্রধান স্থপতি আসিফ আহমেদ ভূইয়া , ঢাকা বিশ্ববিদ্যালয়ের উদ্ভিদবিদ্যা বিভাগের অধ্যাপক ড. মোহাম্মদ জসীমউদ্দীন, অধ্যাপক ড. মোহাম্মদ আলমুজাদ্দাদি আলফাসানি, প্রফেসর ড. মোহাম্মদ আজমল হোসেন ভূইয়া, মৃত্তিকা, পানি ও পরিবেশ বিভাগের অধ্যাপক ড. মোঃ হারুনুর রশিদ খান, জগন্নাথ বিশ্ববিদ্যালয়ের উদ্ভিদবিদ্যা বিভাগের অধ্যাপক ড. কাজী শাখাওয়াত হোসাইন, ভূগোল ও পরিবেশ বিভাগের অধ্যাপক মোহাম্মদ আব্দুল কাদের, একাত্তর টেলিভিশনের প্রধান নির্বাহী ও প্রধান সম্পাদক এবং এডিটরস গিল্ডের সভাপতি মোজাম্মেল বাবু, মিডিয়া ব্যক্তিত্ব মনজুরুল আহসান বুলবুল, দীপ্ত টেলিভিশনের সিইও ফুয়াদ চৌধুরীসহ সাংবাদিক নেতৃবৃন্দ মতামত ব্যক্ত করেন।

সেমিনারে আলোচনার বিভিন্ন সুপারিশের আলোকে মন্ত্রী বলেন, বাংলাদেশের মহান স্বাধীনতা অর্জনে বিভিন্ন সময়ের আন্দোলন ও ঘটনাসহ মহান মুক্তিযুদ্ধের প্রকৃত ইতিহাস ভবিষ্যৎ প্রজন্ম ও বিশ্ববাসীর নিকট তুলে ধরার উদ্দেশ্যে মুক্তিযুদ্ধ বিষয়ক মন্ত্রণালয়ের আওতায় ঐতিহাসিক সোহরাওয়ার্দী উদ্যানে ইতোমধ্যে শিখা চিরন্তন, স্বাধীনতা স্তম্ভ ও ভূগর্ভস্থ মুক্তিযুদ্ধ জাদুঘর প্রভৃতি নির্মাণ করা হয়েছে। সোহরাওয়ার্দী উদ্যানে মহান মুক্তিযুদ্ধের সঠিক ইতিহাস সংরক্ষণ, আধুনিক নগর উপযোগী সবুজের আবহে দৃষ্টিনন্দন ও আন্তর্জাতিকমানে গড়ে তোলা ও দেশি-বিদেশি পর্যটকদের আকৃষ্ট করার লক্ষ্যে ‘ঢাকাস্থ সোহরাওয়ার্দী উদ্যানে স্বাধীনতা স্তম্ভ নির্মাণ’ (৩য় পর্যায়)’ শীর্ষক মহাপরিকল্পনা বাস্তবায়িত হচ্ছে।

সেমিনারে জানানো হয়, পাকিস্তানি শাসনবিরোধী ২৩ বছরের মুক্তিসংগ্রাম ও ৯ মাসের মুক্তিযুদ্ধের ইতিহাস সংবলিত ভাস্কর্য স্থাপন, ৭ই মার্চের ঐতিহাসিক ভাষণের স্থানে বঙ্গবন্ধুর ভাস্কর্য স্থাপন, পাকিস্তানি হানাদারবাহিনীর আত্মসমর্পণের স্থানে ভাস্কর্য স্থাপন, ইন্দিরা মঞ্চ নির্মাণ, ওয়াটার বডি ও ফাউন্টেইন নির্মাণ, ভূগর্ভস্থ ৫০০ গাড়ির কার পার্কিং, ৭টি ফুড কিয়স্ক (মহিলা, শিশু ও প্রতিবন্ধীদের পৃথক টয়লেট ফ্যাসিলিটিসহ ) ও শিশুপার্ক নির্মাণসহ ‍বিভিন্ন নির্মাণ কাজ চলমান রয়েছে। এর মধ্যে ৫০০ গাড়ির ধারণক্ষমতাসম্পন্ন ভূগর্ভস্থ কার পার্কিংয়ের ভৌত অগ্রগতি ৮০%, ওয়াটার ফাউন্টেন নির্মাণের ভৌত অগ্রগতি ৮০%, ৭টি ফুড কিয়স্ক নারী, পুরুষ ও প্রতিবন্ধীদের জন্য আলাদা টয়লেট ফ্যাসিলিটিসহ নির্মাণের ভৌত অগ্রগতি ৭৫%, ওয়াকওয়ে নির্মাণের ভৌত অগ্রগতি ২৫% এবং মসজিদ নির্মাণের ভৌত অগ্রগতি ৮০% হয়েছে মর্মে জানানো হয় ।

মন্ত্রী বলেন, সোহরাওয়ার্দী উদ্যানে স্বাধীনতা স্তম্ভ প্রকল্পটি রক্ষণাবেক্ষণের জন্য বিশেষ একটি কর্তৃপক্ষ তৈরি করা হবে। তিনি বলেন, ‘আমাদের লক্ষ্য প্রতিদিন অন্তত ১০ হাজার মানুষ এ প্রকল্প দেখতে আসবেন। যাদের মধ্যে দুই হাজার দর্শনার্থী শিক্ষার্থীদের দেশের বিভিন্ন প্রান্ত হতে মন্ত্রণালয়ের পক্ষ থেকে আনা হবে। এই বিশাল সংখ্যক মানুষের জন্যই স্বাধীনতা স্তম্ভ তৈরি করা হচ্ছে।

মন্ত্রী বলেন, এত বড় এলাকায় এত মানুষের সমাগম হয় তাতে কোনো টয়লেট ফ্যাসিলিটিজ এবং রিফ্রেশমেন্টের কোনো ব্যবস্থা ছিল না। পরিবারসহ দর্শনার্থীবৃন্দ উদ্যানে যাতে ভ্রমণ করতে পারে এবং মহান মুক্তিযুদ্ধের ইতিহাস জানার পাশাপাশি নিরাপদ ও মানসম্পন্ন পরিবেশে কয়েক ঘণ্টা সময় কাটাতে পারে তার সকল ব্যবস্থা এখানে করা হচ্ছে।

#

মারুফ/পাশা/রফিকুল/রেজাউল/২০২১/১৯২০ ঘণ্টা

তথ্যবিবরণী নম্বর : ২৯৩০

**বিদেশগামী কর্মীদের ভ্যাকসিন প্রাপ্তিতে সর্বাত্নক চেষ্টা করা হচ্ছে**

**-- প্রবাসী কল্যাণ মন্ত্রী**

ঢাকা, ১০ আষাঢ় (২৪ জুন) :

বিদেশগামী কর্মীদের ভ্যাকসিন প্রাপ্তিতে সর্বাত্মক চেষ্টা করা হচ্ছে বলে জানিয়েছেন  প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

মন্ত্রী বলেন,  প্রবাসী কর্মীদের ভ্যাকসিন সংক্রান্ত সমস্যা আগামী এক মাসের মধ্যে সমাধান হওয়ার সম্ভাবনা রয়েছে। সরকারের সদিচ্ছার কোনো অভাব নেই। আমরা প্রতিনিয়ত এ ব্যাপারে কাজ করে যাচ্ছি। প্রবাসী কর্মীরা সহজে কর্মস্থলে ফিরতে পারবে, সে জন্য সিঙ্গেল টিকার ডোজ আনার জন্য স্বাস্থ্য মন্ত্রণালয়কে উদ্যোগ নিতে বলা হয়েছে।

আজ ওয়েজ অর্নার্স কল্যাণ বোর্ড কর্তৃক সৌদি প্রবাসীদের হোটেল কোয়ারেন্টাইন খরচ বাবদ বিশেষ আর্থিক সহায়তা প্রদান অনুষ্ঠানে প্রধান অতিথির বক্তব্যে এ সব কথা জানান মন্ত্রী। এতে বিশেষ অতিথি হিসেবে বক্তব্য রাখেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন।

মন্ত্রী বলেন, প্রধানমন্ত্রী প্রবাসী কর্মীদের প্রতি অত্যন্ত সহানুভূতিশীল এবং তিনি সবসময় তাদের কল্যাণের কথা চিন্তা করেন। তিনি বলেন, প্রধানমন্ত্রীর  নির্দেশনা অনুযায়ী হোটেল কোয়ারেন্টিন বাবদ ২৫ হাজার করে টাকা প্রদান করা হচ্ছে। যা সৌদি আরবগামী কর্মীদের হোটেল কোয়ারেন্টিন খরচ বহনে সহায়ক হবে। তিনি বলেন, দেশের অর্থনীতিতে প্রবাসী কর্মীদের প্রেরিত রেমিটেন্সের গুরুত্বপূর্ণ অবদান রয়েছে। এ অর্থ বছরের জুনের মাঝামাঝি সময়ে তারা দেশে ২ লাখ কোটি টাকার ঊর্ধ্বে রেমিটেন্স পাঠিয়েছে।

মন্ত্রী বলেন, ব্রাহ্মণবাড়িয়ার সিভিল সার্জনের বিভ্রান্তিকর একটি সার্কুলারের সূত্র ধরে বিদেশগামী কর্মীদের টিকার রেজিস্ট্রেশন নিয়ে গত দুইদিন ধরে এক ধরনের জটিলতা সৃষ্টি হয়েছে। এতে অনেক বিদেশগামী কর্মী ভোগান্তির শিকার হয়েছে। তিনি আরো বলেন, প্রবাসী কল্যাণ ও বৈদেশিক কর্মসংস্থান মন্ত্রণালয় হতে এই ধরনের কোনো বিজ্ঞপ্তি প্রদান করা হয়নি। তবে এ ব্যাপারে কোনো সিদ্ধান্ত হলে তা মন্ত্রণালয় থেকে গণমাধ্যমে বিজ্ঞাপন দিয়ে প্রবাসী কর্মীদের জানানো হবে।

অনুষ্ঠানে প্রবাসী কল্যাণ ও বৈদেশিক কর্মসংস্থান মন্ত্রণালয় সচিব ড. মুনিরুছ সালেহীন বলেন, যে সকল বিদেশগামী কর্মীর জাতীয় পরিচয়পত্র (এনআইডি) নেই তারা যাতে পাসপোর্টের কপি অথবা জনশক্তি কর্মসংস্থান ও প্রশিক্ষণ ব্যুরো (বিএমইটি) থেকে প্রাপ্ত স্মার্ট কার্ড দিয়ে আগামী সপ্তাহ থেকে সুরক্ষা অ্যাপের মাধ্যমে টিকার জন্য রেজিস্ট্রেশন করতে পারে সে জন্য মন্ত্রণালয় কাজ করে যাচ্ছে।

পরে ওয়েজ অর্নার্স কল্যাণ বোর্ড কর্তৃক সৌদি প্রবাসীদের হোটেল কোয়ারেন্টাইন খরচ বাবদ ২২ কর্মীর মনোনীত প্রতিনিধিকে ২৫ হাজার টাকার চেক বিতরণ করা হয়।

ওয়েজ আর্নার্স কল্যাণ বোর্ডের মহাপরিচালক মোঃ হামিদুর রহমানের সভাপতিত্বে অনুষ্ঠানে আরো বক্তব্য রাখেন জনশক্তি কর্মসংস্থান ও প্রশিক্ষণ ব্যুরোর মহাপরিচারক মোঃ শহীদুল আলম এনডিসি, প্রবাসী কল্যাণ ব্যাংক-এর ব্যবস্থাপনা পরিচালক মোঃ জাহিদুল হক ও বোয়েসেলের ব্যবস্থাপনা পরিচালক মোঃ বিল্লাল হোসেন প্রমুখ।

#

রাশেদুজ্জামান/পাশা/রফিকুল/রেজাউল/২০২১/১৮৫০ ঘণ্টা

তথ্যবিবরণী নম্বর : ২৯২৯

**সিঙ্গাপুরের ট্রেড রিলেশনসমন্ত্রীর সাথে বাণিজ্যমন্ত্রীর বৈঠক**

ঢাকা, ১০ আষাঢ় (২৪ জুন) :

বাণিজ্যমন্ত্রী টিপু মুনশি বলেছেন, বাংলাদেশ রপ্তানি পণ্য বহুমুখীকরণে কাজ করছে। বিশ্ববাজারে হালাল ফুডের একটি বড় বাজার সৃষ্টি হয়েছে। আগামী ২০২৩ সালের মধ্যে বিশ্ববাজারে প্রায় ২ দশমিক ৬ ট্রিলিয়ন মার্কিন ডলার মূল্যের হালাল পণ্যের বাজার সৃষ্টি হতে পারে। বাংলাদেশ হালাল ফুট উৎপাদন করতে সক্ষম। এ ক্ষেত্রে সিঙ্গাপুরের নতুন প্রযুক্তি ও সহযোগিতা হালাল ফুড উৎপাদনে সহায়ক হবে। বাংলাদেশ যৌথ ভাবে হালাল ফুড উৎপাদনে অংশীদারিত্বের ভিত্তিতে সিঙ্গাপুরের সাথে কাজ করতে পারে। মন্ত্রী বলেন, প্রধানমন্ত্রী শেখ হাসিনা ঘোষিত ‘ভিশন-২০২১’ সফল করার মাধ্যমে বাংলাদেশ বিশ্ববাণিজ্যে নিজেদের অবস্থান শক্তিশালী করতে পেপারলেস ট্রেডে সক্ষমতা অর্জন করছে। এ জন্য বাংলাদেশ ইউএনএস্ক্যাপ এ চুক্তি স্বাক্ষর করেছে। বাংলাদেশের ব্যবসায়ীগণ এখন ডিজিটাল বাংলাদেশের সুবিধা ভোগ করছে। বাংলাদেশ তথ্যপ্রযুক্তিভিত্তিক কৃষি, শিক্ষা, স্বাস্থ্য, অর্থনীতি, শিল্প, ব্যবসা-বাণিজ্যে দক্ষতা অর্জন করে নতুন নতুন কর্মক্ষেত্র এবং কর্মসংস্থান সৃষ্টি করছে।

মন্ত্রী আজ “স্পট লাইট বাংলাদেশ” শীর্ষক ওয়েবিনারে ভার্চুয়ালি স্বাগত বক্তব্য প্রদানের পর সিঙ্গাপুরের ট্রান্সপোর্ট এন্ড মিনিস্টার ইন চার্জ অভ্ ট্রেড রিলেশনস এস. ইসওয়ারান (S. Iswaran) এর সাথে দ্বিপাক্ষিক আলোচনার সময় এসব কথা বলেন। এ সময় সিঙ্গাপুরের ট্রেড রিলেশনস মিনিস্টার যৌথভাবে বাংলাদেশে হালাল ফুড উৎপাদন, বাণিজ্য চুক্তি সম্পাদনের অভিজ্ঞতা শেয়ার এবং বাংলাদেশে বিনিয়োগ বৃদ্ধির আগ্রহ প্রকাশ করেন।

মন্ত্রী বলেন, বিশ্বব্যাংকের সহায়তায় বাংলাদেশ ব্যবসা-বাণিজ্য সহজ করতে ইজ অভ্ ডুয়িং বিজনেস ইনডেক্সে বিশ্বে যে ২০ দেশ এগিয়ে যাচ্ছে বাংলাদেশ তার একটি। বাংলাদেশ ইনভেস্টমেন্ট ডেভেলপমেন্ট অথরিটি (বিডা) দেশে বিনিয়োগ সহজ করতে সংশ্লিষ্ট বিভাগ ও মন্ত্রণালয়গুলোর সাথে সমন্বয় করছে। যাতে দেশি-বিদেশি বিনিয়োগকারীগণ অতি সহজেই ব্যবসাবান্ধব পরিবেশে বিনিয়োগ করতে পারেন। তিনি বলেন, সিঙ্গাপুর এবং বাংলাদেশের মধ্যে নৌ ও আকাশ পথে যোগাযোগ ব্যবস্থা এখন অনেক উন্নত হয়েছে। বাংলাদেশ সরকার পটুয়াখালিতে নতুন আধুনিক পায়রা সমুদ্রবন্দর চালু করেছে, মংলা সমুদ্রবন্দরকে আধুনিক করা হয়েছে, চট্টগ্রাম সমুদ্রবন্দরে সুযোগ সুবিধা বৃদ্ধি করা হয়েছে এবং চট্টগ্রামের মাতার বাড়িতে গভীর সমুদ্রবন্দর নির্মাণ করছে।

এর আগে বাণিজ্যমন্ত্রী ভার্চুয়ালি এন্টারপ্রাইজ সিঙ্গাপুর, সিঙ্গাপুর মেন্যুফেকচারার্স অ্যাসোসিয়েশন, বাংলাদেশ হাইকমিশন ইন সিঙ্গাপুর, বাংলাদেশ ইনভেস্টমেন্ট ডেভেলপমেন্ট অথরিটি, এফবিসিসিআই এবং বাংলাদেশ বিজনেস চেম্বার অভ্ সিঙ্গাপুর কর্তৃক  যৌথভাবে আয়োজিত “স্পট লাইট বাংলাদেশ” শীর্ষক ওয়েবিনারে স্বাগত বক্তব্য রাখেন।

অনুষ্ঠানে আরো উদ্বোধনী বক্তব্য প্রদান করেন সিঙ্গাপুরের ট্রান্সপোর্ট এন্ড মিনিস্টার ইন চার্জ অভ্ ট্রেড রিলেশনস এস. ইসওয়ারান এবং এসবিএফ দক্ষিণ এশিয়া বিজনেস গ্রুপের ভাইস চেয়ারম্যান প্রসন মুখার্জি।  ওয়েবিনার সঞ্চালনা করেন বিডার নির্বাহী চেয়ারম্যান মো. সিরাজুল ইসলাম। ওয়েবিনারে প্যানেল আলোচনায় অংশ নিয়ে বক্তব্য রাখেন এফবিসিসিআই’র প্রেসিডেন্ট মো. জসিম উদ্দিন, সামিট পাওয়ার ইন্টারন্যাশনাল লি. এর ব্যবস্থাপনা পরিচালক ও সিইও মিসেস আয়সা আজিজ খান, সাউথ এশিয়া এন্ড মিডিল ইস্ট পিএসএ’র রিজিওনাল সিইও ওয়ান সি ফং, মার্কেটার্স ইনস্টিটিউট বাংলাদেশে এর বোর্ড মেম্বার আসিফ ইকবাল ও গ্রামীণ ফোন এক্সেলেটর এর প্রধান মিনহাজ আনোয়ার।

#

বকসী/পাশা/রফিকুল/রেজাউল/২০২১/১৮৪০ ঘণ্টা

তথ্যবিবরণী নম্বর : ২৯২৮

রেলপথমন্ত্রীর সাথে ভারতীয় হাইকমিশনারের সাক্ষাৎ

**রেলওয়েতে ভারতীয় অর্থায়নের প্রকল্প নিয়ে আলোচনা**

ঢাকা, ১০ আষাঢ় (২৪ জুন) :

রেলপথ মন্ত্রী মোঃ নূরুল ইসলাম সুজনের সাথে তাঁর দপ্তরে আজ সাক্ষাৎ করেন বাংলাদেশে নিযুক্ত ভারতীয় হাইকমিশনার বিক্রম দোরাইস্বামী।

সাক্ষাৎকালে বাংলাদেশ রেলওয়েতে ভারতীয় অর্থায়ন (এল‌ওসি) এর অধীনে চলমান ও ভবিষ্যৎ বিভিন্ন প্রকল্প বিষয়ে বিস্তারিত আলোচনা হয়। উল্লেখযোগ্য কয়েকটি প্রকল্প হচ্ছে খুলনা-মংলা নতুন রেললাইন নির্মাণ, ঢাকা- টঙ্গী ৩য় ও ৪র্থ রেলপথ নির্মাণ প্রকল্প, টঙ্গী-জয়দেবপুর ডাবললাইন নির্মাণ প্রকল্প। এছাড়া  বগুড়া-সিরাজগঞ্জ নতুন রেললাইন নির্মাণ, সৈয়দপুরে ভারতীয় অর্থায়নে একটি নতুন কোচ নির্মাণ কারখানা বিষয়ক আলোচনা হয়। পণ্য পরিবহণের সুবিধার জন্য সিরাজগঞ্জে একটি আইসিডি নির্মাণ করা হবে। এটির কাজের অগ্রগতিসহ আখাউড়া-আগরতলা রেলপথ নির্মাণ বিষয়ে আলোচনায় উঠে আসে।

রেলপথমন্ত্রী এ সময় পঞ্চগড় থেকে বাংলাবান্ধা হয়ে ভারতের নিউ জলপাইগুড়ি পর্যন্ত একটি নতুন রেললাইন নির্মাণ বিষয়ে বলেন, বাংলাবান্ধা পর্যন্ত একটি নতুন রেললাইন নির্মাণের উদ্যোগ গ্রহণ করা হয়েছে। ভারতীয় অংশে নিউ জলপাইগুড়িতে সংযোগ প্রদানের জন্য ৩টি রুট নির্বাচন করা হয়েছে । ভারতীয় পক্ষের সম্মতিতে সেই অনুযায়ী কাজ শুরু করা হবে। দ্রুত সময়ের মধ্যে বিষয়টি সমাধানের আশ্বাস প্রদান করেন ভারতীয় হাইকমিশনার।

মন্ত্রী এ সময় রেলের বিভিন্ন কর্মকাণ্ড সম্পর্কে ভারতের হাইকমিশনারকে অবহিত করেন। তিনি বলেন, বঙ্গবন্ধুর জন্মশতবার্ষিকী উপলক্ষ্যে উভয় অঞ্চলে ৫২টি স্টেশন আধুনিকায়ন ও সংস্কার করা হচ্ছে। স্টেশনগুলোর প্ল্যাটফর্ম উচু করা হচ্ছে। এছাড়া ভারতের ক্যাটারিং সার্ভিসের আদলে বাংলাদেশেও ক্যাটারিং সার্ভিস এবং ট্রেনিং একাডেমিকে আধুনিক ও উন্নত করার উদ্যোগ গ্রহণ করা হয়েছে।

সাক্ষাৎকালে বাংলাদেশ রেলওয়ের মহাপরিচালক ধীরেন্দ্র নাথ মজুমদার, রেলপথ মন্ত্রণালয়ের অতিরিক্ত সচিব প্রণব কুমার ঘোষ ও অতিরিক্ত মহাপরিচালক (অবকাঠামো) কামরুল আহসান উপস্থিত ছিলেন।

#

শরিফুল/পাশা/রফিকুল/রেজাউল/২০২১/১৯৩৭ ঘণ্টা

তথ্যবিবরণী নম্বর : ২৯২৭

**দপ্তর ও সংস্থার সাথে মহিলা ও শিশু বিষয়ক মন্ত্রণালয়ের বার্ষিক কর্মসম্পাদন চুক্তির (এপিএ) স্বাক্ষরিত**

ঢাকা, ১০ আষাঢ় (২৪ জুন) :

আজ মহিলা ও শিশু বিষয়ক মন্ত্রণালয়ের সচিব এবং মন্ত্রণালয়াধীন চারটি দপ্তর ও সংস্থা প্রধানদের মধ্যে ২০২১-২২ অর্থবছরের বার্ষিক কর্মসম্পাদন চুক্তি (এপিএ) স্বাক্ষরিত হয়।

চুক্তিস্বাক্ষর অনুষ্ঠানে প্রধান অতিথি হিসেবে উপস্থিত ছিলেন মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা। অনুষ্ঠানে সভাপতিত্ব করেন মন্ত্রণালয়ের সচিব মো. সায়েদুল ইসলাম।

প্রধান অতিথির বক্তব্যে প্রতিমন্ত্রী বলেন, ‘২০২১- ২০২২ অর্থবছরের কার্যক্রম দক্ষতা ও সফলতার সাথে সম্পন্ন করার জন্য আজকের এ বার্ষিক কর্মসম্পাদন চুক্তি। এর মাধ্যমে এ মন্ত্রণালয়ের প্রাতিষ্ঠানিক দক্ষতা, স্বচ্ছতা, জবাবদিহিতা ও সুশাসন নিশ্চিত হবে। এভাবেই ২০৪১ সালের মধ্যে উন্নত সমৃদ্ধ বাংলাদেশ গঠনের মাধ্যমে বঙ্গবন্ধুর সোনার বাংলা প্রতিষ্ঠিত হবে’।

সভাপতির বক্তব্যে সচিব মো. সায়েদুল ইসলাম বলেন, ‘বার্ষিক কর্মসম্পাদন চুক্তি সফলভাবে সম্পন্ন হলে মন্ত্রণালয়ের পাঁচটি কৌশলগত লক্ষ্য অর্জিত হবে। এর ফলে নিজেদের ওপর অর্পিত দায়িত্ব পালনের মাধ্যমে নির্ধারিত সময়ে আমাদের দীর্ঘমেয়াদি পরিকল্পনা অর্জন সম্ভব হবে’।

উপসচিব মোসা. ফেরদৌসী বেগমের উপস্থাপনায় স্বাগত বক্তব্য দেন মন্ত্রণালয়ের এপিএ টিমের প্রধান অতিরিক্ত সচিব ফরিদা পারভীন। দপ্তর সংস্থার পক্ষে বক্তব্য রাখেন মহিলা বিষয়ক অধিদপ্তরের মহাপরিচালক রাম চন্দ্র দাস।

মহিলা বিষয়ক অধিদপ্তরের পক্ষে বার্ষিক কর্মসম্পাদন চুক্তি (এপিএ) স্বাক্ষর করেন মহাপরিচালক (গ্রেড-১) রাম চন্দ্র দাস, বাংলাদেশ শিশু একাডেমির মহাপরিচালক জ্যোতি লাল কুরি, জয়িতা ফাউন্ডেশনের ব্যবস্থাপনা পরিচালক আফরোজা খান এবং জাতীয় মহিলা সংস্থার পক্ষে নির্বাহী পরিচালক  মাকসূরা নূর এনডিসি।

#

আলমগীর/পাশা/রফিকুল/রেজাউল/২০২১/১৮১২ ঘণ্টা

তথ্যবিবরণী নম্বর : ২৯২৬

**দেশে খাদ্যের পর্যাপ্ত মজুদ রয়েছে**

**-খাদ্যমন্ত্রী**

ঢাকা, ১০ আষাঢ় (২৪ জুন) :

খাদ্যমন্ত্রী সাধন চন্দ্র মজুমদার বলেছেন, দেশে খাদ্যের পর্যাপ্ত মজুদ রয়েছে, খাদ্য ঘাটতিও নেই। খাদ্য মজুদের পরিমান আরো বাড়ানো হবে। মন্ত্রী আজ ঢাকায় খাদ্য ভবনের সভাকক্ষে ‘বরিশাল স্টিল সাইলো নির্মাণ ও অনলাইন ফুড স্টক মনিটরিং সিস্টেম ক্রয় চুক্তি স্বাক্ষর অনুষ্ঠানে’ প্রধান অতিথির বক্তব্যে এ কথা বলেন।

মন্ত্রী বলেন, উন্নত বাংলাদেশ গঠনের যে কার্যক্রম চলছে তার সাথে সঙ্গতি রেখে খাদ্য মন্ত্রণালয়ের কার্যক্রমকেও আধুনিক ও সময়োপযোগী করা হচ্ছে। আঞ্চলিক খাদ্য কার্যালয়, জেলা কার্যালয়, উপজেলা কার্যালয়সহ খাদ্যগুদামসমূহ অনলাইন মনিটরিং এর আওতায় আসলে খাদ্য বিভাগের কার্যক্রমে আরও স্বচ্ছতা ও জবাবদিহিতা নিশ্চ্তি হবে। তিনি আরো বলেন, ২০২৫ সালের মধ্যে খাদ্যের মজুদ যাতে বেশি করা যায় সে লক্ষ্যে স্টিল সাইলো নির্মাণ করা হচ্ছে। ইতোমধ্যে ময়মনসিংহ, আশুগঞ্জ ও মধুপুর সাইলোর নির্মাণ কাজ শেষের পথে। চলতি বছরের ডিসেম্বরের মধ্যে এগুলো হস্তান্তর হবে। আরও ৫টি স্টিল সাইলো শীঘ্রই নির্মাণের কাজ শুরু হবে উল্লেখ করে তিনি বলেন, এসকল সাইলোতে কীটনাশক ব্যবহার না করে অত্যাধুনিক কুলিং সিস্টেমে খাদ্যশস্য সংরক্ষণ করা হবে, যা দুই বছর পর্যন্ত খাদ্যশস্যের গুণগতমান ও পুষ্টিমান অক্ষুণ্ন রাখবে।

সাধন চন্দ্র মজুমদার বলেন,‌ ‘শেখ হাসিনার বাংলাদেশ-ক্ষুধা হবে নিরুদ্দেশ’ লক্ষ্যকে সামনে রেখে খাদ্য মন্ত্রণালয় কাজ করছে। কৃষকের ন্যায্যমূল্য নিশ্চিত করতে সারাদেশে ২০০ পেডি সাইলো নির্মাণের পরিকল্পনা রয়েছে। সম্প্রতি ৩০টির অনুমোদন পাওয়া গেছে। এগুলো নির্মিত হলে প্রান্তিক কৃষক সহজেই ধান সরবরাহ করতে পারবেন। ২৪ শতাংশ ময়েশ্চারাইজার থাকলেও কৃষকের ধান নেওয়া সম্ভব হবে। স্টিল সাইলোতে পরে সে ধান প্রক্রিয়াকরণ করে উন্নতমানের চাল পাওয়া সম্ভব হবে। মন্ত্রী প্রকল্পের মেয়াদের মধ্যেই কাজ সম্পন্ন করার নির্দেশ দেন। কাজের গুণগতমানের সাথে কোনো সমঝোতা হবে না উল্লেখ করে চুক্তি স্বাক্ষরকারী প্রতিষ্ঠানের প্রতি সময়মতো কোয়ালিটি কাজ নিশ্চিত করার আহ্বান জানান তিনি।

খাদ্য অধিদপ্তরের মহাপরিচালক শেখ মুজিবুর রহমানের সভাপতিত্বে অনুষ্ঠানে বিশেষ অতিথির বক্তব্য রাখেন খাদ্য মন্ত্রণালয়ের সচিব ড. মোছাম্মৎ নাজমানারা খানুম। এছাড়া বক্তব্য রাখেন বেক্সিমকো কম্পিউটার্স লিমিটেডের সিনিয়র এডভাইজর সামিরা জুবেরী হিমিকা ও কনফিডেন্স ইনফ্রাস্ট্রাকচার লিমিটেড বাংলাদেশ’র ভাইস চেয়ারম্যান ইকরাম উদ্দিন।

পরে খাদ্য অধিদপ্তরের সাথে বেক্সিমকো কম্পিউটার্স লিমিটেড’র চুক্তি স্বাক্ষরিত হয়। এ চুক্তির আওতায় বেক্সিমকো কম্পিউটার্স খাদ্য অধিদপ্তরের ৬৪ জেলায় ১ হাজার ২০০ শত সাইটে অনলাইন কানেক্টিভিটি নিশ্চিতের মাধ্যমে অনলাইন মনিটরিং সম্ভব হবে এবং একই সাথে অধিদপ্তরের ৩৫ হাজার জনবলকে প্রশিক্ষণের মাধ্যমে আইটিতে দক্ষতা বাড়াতে কাজ করবে। অধিদপ্তরের সাথে কনফিডেন্স ইনফ্রাস্ট্রাকচার লিমিটেড বাংলাদেশ ও জিএসআই ইউএসআই জেভির চুক্তি স্বাক্ষরিত হয়। এ চুক্তির শর্তানুসারে তারা বরিশাল স্টিল সাইলো নির্মাণ করবে। ৪৮ হাজার মেট্রিক টন ধারণ ক্ষমতার এ সাইলো খাদ্যের মজুদ বৃদ্ধির পাশাপাশি খাদ্যের গুণগত মান ও পুষ্টিমান বজায় রাখতে ভূমিকা রাখবে।

#

কামাল/পরীক্ষিৎ/শাম্মী/মাসুম/২০২১/১৬০০ ঘণ্টা

তথ্যবিবরণী নম্বর : ২৯২৫

**‘কৃষি মন্ত্রণালয়ের এডিপি বাস্তবায়নের হার ৭৬%’**

ঢাকা, ১০ আষাঢ় (২৪ জুন) :

কৃষিমন্ত্রী ড. মো: আব্দুর রাজ্জাক বলেছেন, চলমান করোনা মহামারি ও ঘূর্ণিঝড়, বন্যাসহ নানা প্রাকৃতিক দুর্যোগের চ্যালেঞ্জের মোকাবিলা করে এডিপি বাস্তবায়নে সাফল্য অর্জিত হয়েছে। এটি সম্ভব হয়েছে প্রধানমন্ত্রী শেখ হাসিনার নেতৃত্ব আমাদের সকল পর্যায়ের কর্মকর্তা-কর্মীদের নিরলস পরিশ্রমের ফলে। করোনাকালে জীবনের ঝুঁকি নিয়েও সম্মুখ সারির যোদ্ধাদের মতো সকল স্তরের কর্মকর্তা-কর্মচারি কঠোর পরিশ্রম করে যাচ্ছেন।

কৃষিমন্ত্রী আজ মন্ত্রণালয়ের বার্ষিক উন্নয়ন কর্মসূচির (এডিপি) বাস্তবায়ন অগ্রগতি পর্যালোচনা সভায় এ সভাপতিত্বকালে এ কথা বলেন।

কৃষিমন্ত্রী দক্ষিণাঞ্চলের লবণাক্ত জমিতে অতিদ্রুত লবণাক্তসহিষ্ণু ধানের জাত সম্প্রসারণের জন্য সকলকে নির্দেশ প্রদান করে বলেন, ইতোমধ্যে ব্রিধান ৬৭, ব্রিধান ৯৭, ব্রিধান ৯৯, বিনা-১০সহ অনেকগুলো লবণাক্তসহিষ্ণু জাতের ধান উদ্ভাবিত হয়েছে। এগুলোর পর্যাপ্ত বীজ উৎপাদন করে কৃষকের কাছে পৌঁছে দিতে হবে। তিনি আরো বলেন,আমাদের চাষের জমি কমছে, মানুষ বাড়ছে, খাদ্যের চাহিদা বাড়ছে। এসব চ্যালেঞ্জের মধ্যে খাদ্যের উৎপাদন ও উৎপাদনশীলতাকে টেকসই করতে হলে আরও নতুন জাত ও প্রযুক্তি উদ্ভাবন করতে হবে।

সভায় জানানো হয়, করোনা মহামারির প্রকোপের মধ্যেও কৃষি মন্ত্রণালয়ের বার্ষিক উন্নয়ন প্রকল্পসমূহের মে ২০২১ পর্যন্ত বাস্তবায়ন অগ্রগতি হয়েছে ৭৬%। এ অগ্রগতি জাতীয় গড় অগ্রগতির চেয়ে ১৮% বেশি। মে মাস পর্যন্ত জাতীয় গড় অগ্রগতি ৫৮%। অবশিষ্ট এক মাসের মধ্যে প্রায় শতভাগ বাস্তবায়ন সম্ভব হবে। এছাড়া, বাস্তবায়ন অগ্রগতির এই হার গত বছরের একই সময়ের তুলনায় ১৭% বেশি। গত বছর মে, ২০২০ পর্যন্ত এডিপি বাস্তবায়ন অগ্রগতির হার ছিল ৫৯%, মোট বরাদ্দ ১ হাজার ৭৬৩ কোটি টাকার মধ্যে ব্যয় হয়েছিল ১ হাজার ৪২ কোটি টাকা। অথচ, সেখানে চলমান ২০২০-২১ অর্থবছরের ৮৫টি প্রকল্পের অনুকূলে মোট বরাদ্দ ২ হাজার ৩২২ কোটি টাকার মধ্যে ১ হাজার ৭৫২ কোটি টাকা ইতোমধ্যে ব্যয় হয়েছে।

 সভা সঞ্চালনা করেন কৃষি মন্ত্রণালয়ের সিনিয়র সচিব মো: মেসবাহুল ইসলাম। কৃষি সম্প্রসারণ অধিদপ্তরের মহাপরিচালক মো: আসাদুল্লাহসহ মন্ত্রণালয় ও অধীনস্ত বিভিন্ন দপ্তরের ঊর্ধ্বতন কর্মকর্তাগণ সভায় উপস্থিত ছিলেন।

 এডিপি মিটিংয়ের আগে মন্ত্রী মন্ত্রণালয়ের শুদ্ধাচার পুরস্কার ২০২০-২১ প্রদান করেন। এ বছর কৃষি মন্ত্রণালয়ের ও দপ্তর/সংস্থার মধ্যে ৩ জনকে এ পুরস্কার প্রদান করা হয়। দপ্তর/সংস্থার প্রধানদের মধ্যে কৃষি সম্প্রসারণ অধিদপ্তরের মহাপরিচালক মো: আসাদুল্লাহ, মন্ত্রণালয়ের কর্মকর্তা-কর্মচারিদের মধ্যে উপসচিব এস এম ইমরুল হাসান ও কম্পিউটার অপারেটর আব্দুল বাতেন সিরাজী পুরস্কার পান।

#

কামরুল/পরীক্ষিৎ/শাম্মী/কুতুব/২০২১/১৬০০ ঘণ্টা

তথ্যবিবরণী নম্বর : ২৯২৪

**প্রধানমন্ত্রীর মানবিক সহায়তা পেলেন খুলনার সাড়ে পাঁচশত কর্মহীন**

খুলনা, ১০ আষাঢ় (২৪ জুন) :

প্রধানমন্ত্রীর মানবিক সহায়তা কর্মসূচির অধীনে খুলনায় করোনায় কর্মহীন সাড়ে পাঁচশত দোকান কর্মচারী, নরসুন্দর এবং গৃহকর্মীদের মাঝে চাল, ডাল, আলু ও সবজি বিতরণ করা হয়। আজ খুলনার শহিদ হাদিস পার্কে এ বিতরণ কার্যক্রম অনুষ্ঠিত হয়।

খুলনা জেলা প্রশাসন আয়োজিত এই অনুষ্ঠানে খুলনা মহানগর আওয়ামী লীগের সাধারণ সম্পাদক এমডিএ বাবুল রানা, অতিরিক্ত জেলা প্রশাসক (শিক্ষা ও আইসিটি) মোঃ সাদিকুর রহমান খান, খুলনা শ্রম দপ্তরের বিভাগীয় পরিচালক মোঃ মিজানুর রহমান, মহানগর শ্রমিক লীগের সাধারণ সম্পাদক রণজিৎ কুমার ঘোষ প্রমুখ উপস্থিত ছিলেন।

উল্লেখ্য, করোনাভাইরাস সংক্রমণের কারণে সরকার কর্তৃক ঘোষিত লকডাউনের ফলে কর্মহীন হয়ে পড়া নিম্নআয়ের বিভিন্ন শ্রেণি-পেশার প্রান্তিক মানুষের কথা চিন্তা করে প্রধানমন্ত্রীর মানবিক সহায়তা বিতরণের উদ্যোগ গ্রহণ করা হয়। লকডাউন চলাকালে খুলনা মহানগর এবং উপজেলাসমূহে এই মানবিক সহায়তা কার্যক্রম অব্যাহত থাকবে।

#

জিনাত/পরীক্ষিৎ/শাম্মী/কুতুব/২০২১/১৬৩০ ঘণ্টা

তথ্যবিবরণী নম্বর : ২৯২৩

**বাংলাদেশ-যুক্তরাষ্ট্র সম্পর্ক সেরা সময়ে রয়েছে**

**-কংগ্রেসের সদস্য শিলা জ্যাকসন লি**

ঢাকা, ১০ আষাঢ় (২৪ জুন) :

মার্কিন কংগ্রেসের সদস্য শিলা জ্যাকসন লি (ডেমোক্র্যাট-টেক্সাস) বাংলাদেশকে যুক্তরাষ্ট্রের একটি গুরুত্বপূর্ণ মিত্র হিসেবে উল্লেখ করে বলেছেন, দুই দেশ তাদের সম্পর্কের সেরা সময়ে  রয়েছে। এসময় বাণিজ্য, কোভিড-১৯ সহযোগিতা এবং মিয়ানমারে রোহিঙ্গা প্রত্যাবাসনসহ বিভিন্ন ক্ষেত্রে বাংলাদেশ-যুক্তরাষ্ট্র সহযোগিতা আরো অগ্রসর করতে আগ্রহ প্রকাশ করেন মার্কিন প্রতিনিধি পরিষদের অন্যতম প্রভাবশালী সদস্য লি।

গত ১৮ জুন হিউস্টনে নিজ কার্যালয়ে যুক্তরাষ্ট্রে নিযুক্ত বাংলাদেশের রাষ্ট্রদূত এম শহীদুল ইসলামের সাথে বৈঠককালে তিনি এসব কথা বলেন।

কংগ্রেস সদস্য লি বাংলাদেশে এক মিলিয়নের বেশি নিপীড়িত রোহিঙ্গাদের আশ্রয় দেয়ার জন্য প্রধানমন্ত্রী শেখ হাসিনার প্রশংসা করেছেন এবং এই মানবিক সঙ্কট সমাধানে মার্কিন কংগ্রেসে তাঁর অব্যাহত প্রচেষ্টার আশ্বাস দিয়েছেন। বাংলাদেশে কোভিড-১৯ ভ্যাকসিন চাহিদার বিষয়ে রাষ্ট্রদূতের অনুরোধের জবাবে লি সহায়তা প্রদানের প্রতিশ্রুতি দেন এবং আশা  প্রকাশ করেন যে বাংলাদেশ ন্যায্যতার ভিত্তিতেই ভ্যাকসিনের প্রাপ্য অংশ লাভ করবে।  তিনি মার্কিন কংগ্রেস ও সরকারের পাশাপাশি বাংলাদেশের স্বার্থ রক্ষায় বাংলাদেশ সংক্রান্ত কংগ্রেসীয় ককাসকে পুনরুজ্জীবিত করতে সহায়তা প্রদানের ব্যাপারে তাঁর ইচ্ছা ব্যক্ত করেন। তিনি যুক্তরাষ্ট্রের, বিশেষ করে টেক্সাসের সাথে বাংলাদেশের পিপল-টু-পিপল যোগাযোগকে উৎসাহিত করেন এবং এই ক্ষেত্রে হিউস্টনের সাথে বাংলাদেশের একটি শহরের মধ্যে সিস্টার-সিটি নেটওয়ার্ক প্রতিষ্ঠায় ধারণা ব্যক্ত করেন।

**সিস্টার-সিটি প্রতিষ্ঠায় হিউস্টন মেয়রের আগ্রহ**

এদিকে, ২১ জুন বাংলাদেশের রাষ্ট্রদূত হিউস্টনের মেয়র সিলভেস্টার টার্নারের সাথে তাঁর কার্যালয়ে বৈঠক করেন। তাঁরা জ্বালানি, বাণিজ্য, বন্দর ব্যবস্থাপনা এবং চিকিৎসা ক্ষেত্রে সহযোগিতা আরো অগ্রসর করার বিষয়ে মেয়রের সাথে ফলপ্রসূ আলোচনা করেন। তাঁরা হিউস্টন এবং চট্টগ্রামের মধ্যে সিস্টার-সিটি নেটওয়ার্ক স্থাপনের বিষয়েও আলোচনা করেন এবং এই জাতীয় উদ্যোগ কার্যকরভাবে আমাদের ক্রমবর্ধমান অর্থনৈতিক সম্পর্কের অগ্রগতিতে পরিপূরক ভূমিকা রাখবে বলে উভয়ে সম্মত হন।

রাষ্ট্রদূত এম শহীদুল ইসলাম ‘বাংলাদেশ আমেরিকান সোসাইটি অফ গ্রেটার হিউস্টন’ এবং ‘বাংলাদেশ অ্যাসোসিয়েশন হিউস্টন-এর যৌথ উদ্যোগে একটি সংবর্ধনা অনুষ্ঠানে যোগ দেন। কংগ্রেসের সদস্য শিলা জ্যাকসন লি, টেক্সাস প্রতিনিধি পরিষদের ডেমোক্র্যাটিক সদস্য রন রেনল্ডস, হিউস্টনে বাংলাদেশের অনারারি কনসাল মার্টি ম্যাকভি, হ্যারিস কাউন্টি প্রিসিন্ট -২ এর কমিশনার অ্যাড্রিয়ান গার্সিযা, হিউস্টন বন্দরের বাণিজ্য উন্নয়ন পরিচালক ডমিনিক ডি সান এবং হিউস্টনে বসবাসরত অনেক প্রবাসী বাংলাদেশি এই অনুষ্ঠানে যোগ দেন।

এর আগে মার্কিন সিনেটর টেড ক্রুজ (রিপাবলিকান-টেক্সাস) বাংলাদেশ রাষ্ট্রদূতকে টেক্সাসে স্বাগত জানিয়ে সংবর্ধনাপত্র প্রেরণ করেন এবং বাংলাদেশ-যুক্তরাষ্ট্র সম্পর্ক আরো জোরদার করার আশা প্রকাশ করেন। সিনেটর ক্রুজ মার্কিন সিনেটে যুক্তরাষ্ট্র-বাংলাদেশ বন্ধুত্বকে তুলে ধরতে অব্যাহত সহায়তার আশ্বাস দিয়েছেন।

#

পরীক্ষিৎ/শাম্মী/মাসুম/২০২১/১২০০ ঘণ্টা